Роден е праз август 1799 година със светското име Йоа̀нис Тапино̀с ("Ιωάννης Ταπεινός") в квартала на Цариград Диплокионио в семейството на Елевтериос и Мария. От 1815 година учи във Великата народна школа. След като завършва става секретар на Паисий Пловдивски, а след това е дякон при Патриаршията. Става секретар и касиер на митрополит Захарий Халкидонски, а също и касиер на патриаршеската каса. В 1828 година заедно със Захарий Халкидонски, Йосиф Никейски, Мелетий Янински и Мелетий Лариски и великия протосингел заминават за Пелопонес като пратеници на Високата порта, за да постигнат успокояване на духовете по време на Гръцкото въстание. Срещат се и с Ибрахим паша и с Йоанис Каподистрияс, но не постигат нищо. Служи като архидякон при митрополит Герман Деркоски.